b'\n_START_ARTICLE_\nLahar\n_START_PARAGRAPH_\nLah\xc3\xa1r je tok blata in drobirja, sestavljenega iz vulkanskega pepela, zdrobljenih skal in vode. Lahar nastane na ognjeniku in te\xc4\x8de po navadi po re\xc4\x8dnih dolinah. Tok vsebuje do 60% vode, dobro preto\xc4\x8dnost pa mu dajejo suspendirani finozrnati delci.\n_START_SECTION_\nOpis\n_START_PARAGRAPH_\nBeseda lah\xc3\xa1r je skraj\xc5\xa1ana razli\xc4\x8dica javanske besede berlah\xc3\xa1r, ki pomeni tok blata ali drobirja. Lahar ima pribli\xc5\xbeno enako konsistenco, viskoznost in gostoto kot beton: med gibanjem je teko\xc4\x8d, med mirovanjem pa trden. Laharji so lahko ogromni. Lahar Osceola, ki je nastal pred 5600  leti na ognjeniku Mount Rainier v dr\xc5\xbeavi Washington (ZDA), je v koritu reke White River  nanesel 140 metrov debel sloj blata in pokril povr\xc5\xa1ino preko 330 kvadratnih kilometrov. Celoten volumen blata je meril 2,3 kubi\xc4\x8dna kilometra. Lahar lahko na svoji poti podre skoraj vsako zgradbo, izven struge pa hitro izgubi svojo mo\xc4\x8d, tako da lahko ostanejo nepo\xc5\xa1kodonane tudi slabo grajene stavbe, ki jih je v celoti zalilo blato._NEWLINE_Laharji so zaradi velike energije in hitrosti zelo nevarni. Hitrost velikega laharja lahko dose\xc5\xbee 100\xc2\xa0km/h, njegov doseg pa je lahko ve\xc4\x8d kot 300\xc2\xa0km in na svoji poti povzro\xc4\x8di katastrofalno uni\xc4\x8denje. Laharji z ognjenika Nevado del Ruiz v Kolumbiji so leta 1985 so popolnoma poru\xc5\xa1ili mesto Armero in delno mesto Chinchin\xc3\xa1 in zahtevali 23.000 \xc5\xbertev. V Armeru je bil sloj blata in drobirja debel pet metrov. Laharji so od leta 1783 do 1997 odgovorni za 17% \xc5\xbertev, ki so umrle zaradi ognjeni\xc5\xa1kih aktivnosti.\n_START_SECTION_\nNevarna podro\xc4\x8dja\n_START_PARAGRAPH_\nMed posebno nevarne ognjenike, ki bi lahko povzro\xc4\x8dili velike laharje, spadajo Mount Rainier v Washingtonu (ZDA), Mount Ruapehu na Novi Zelandiji in Galunggung v Indoneziji. V Washingtonu je nekaj mest v dolini reke Puyallup, med njimi tudi Orting s 6319 prebivalci (2009), zgrajenih na naplavinah laharja, ki so stare komaj 500 let. Strokovnjaki sklepajo, da laharji te\xc4\x8dejo po dolini vsakih 500-1000 let, zato se mesta  Orting, Sumner, Puyallup, Fife in pristani\xc5\xa1\xc4\x8de Tacome soo\xc4\x8dajo s precej\xc5\xa1njim tveganjem. Geolo\xc5\xa1ka slu\xc5\xbeba ZDA (USGS) je zato v okro\xc5\xbeju Pierce postavila sirene, ki bodo prebivalce opozorile pred prihajajo\xc4\x8do nevarnostjo._NEWLINE_Na Novi Zelandiji je Oddelek za ohranitev naravne in zgodovinske dedi\xc5\xa1\xc4\x8dine postavil podoben opozorilni sistem na Mount Ruapehu. Sistem se je izkazal kot uspe\xc5\xa1en, saj je 18. marca 2007 prebivalce pravo\xc4\x8dasno opozoril na groze\xc4\x8do nevarnost.\n_START_SECTION_\nNevado del Ruiz\n_START_PARAGRAPH_\nLeta 1985 je izbruhnil ognjenik Nevado del Ruiz v Kolumbiji. Piroklasti\xc4\x8dni tok je stalil ledenike na ognjeniku in povzro\xc4\x8dil ogromne laharje, ki so tekli s hitrostjo do 60\xc2\xa0km/h. V \xc5\xbelebovih se je njihova hitrost \xc5\xa1e pove\xc4\x8dala. Na vzno\xc5\xbeju gore so se laharji usmerili v \xc5\xa1est ve\xc4\x8djih rek. Eden od njih je poplavil mesto Armero, kjer je umrlo 20.000 prebivalcev od 29.000. V drugih mestih, predvsem v  Chinchin\xc3\xa1ju, je umrlo \xc5\xa1e 23.000 ljudi.\n_START_SECTION_\nPinatubo\n_START_PARAGRAPH_\nLeta 1991 je izbruhnil ognjenik Pinatubo na Filipinih in povzro\xc4\x8dil ve\xc4\x8d laharjev. Prvi izbruh je zahteval samo \xc5\xa1est \xc5\xbertev, laharji pa ve\xc4\x8d kot 1500. _NEWLINE_Med izbruhom 15. junija 1991 se je 75\xc2\xa0km severovzhodno od ognjenika pomikalo jedro tajfuna Yunya. De\xc5\xbeevje je povzro\xc4\x8dilo tokove vode, vulkanskega prahu in balvanov. Blatni tok, ki je tekel po potoku Sapang Balen  in reki Abacan  je zalil sredi\xc5\xa1\xc4\x8de mesta Angeles in nanesel ve\xc4\x8d kot 6 m debel sloj blata. Uni\xc4\x8dil ali po\xc5\xa1kodoval je tudi Castillejos, San Marcelino, Botolan, Porac, Mabalacat, Tarlac City, Capas, Concepcion in Bamban. Blatni tok po reki Sacobia Bamban je na svoji poti odplavil vse zgradbe, mostove in nasipe do reke Parua v Concepcionu. Struga rekeTarlac v mestu Tarlac je bila zasuta z ve\xc4\x8d kot 6 m visokim laharjem in tok reke se je ustavil. Laharji so zahtevali okrog 800 \xc4\x8dlove\xc5\xa1kih \xc5\xbertev.'